CELEX: 32021D2251
Language: lv
Date: 2021-12-13 00:00:00
Title: Padomes Īstenošanas lēmums (ES) 2021/2251 (2021. gada 13. decembris), ar kuru groza Īstenošanas lēmumu (ES) 2018/593, ar ko Itālijas Republikai atļauj ieviest īpašu pasākumu, atkāpjoties no 218. un 232. panta Direktīvā 2006/112/EK par kopējo pievienotās vērtības nodokļa sistēmu

17.12.2021   
               
               
                  LV
               
               
                  Eiropas Savienības Oficiālais Vēstnesis
               
               
                  L 454/1
               
            
         PADOMES ĪSTENOŠANAS LĒMUMS (ES) 2021/2251
         (2021. gada 13. decembris),
         ar kuru groza Īstenošanas lēmumu (ES) 2018/593, ar ko Itālijas Republikai atļauj ieviest īpašu pasākumu, atkāpjoties no 218. un 232. panta Direktīvā 2006/112/EK par kopējo pievienotās vērtības nodokļa sistēmu
         EIROPAS SAVIENĪBAS PADOME,
         ņemot vērā Līgumu par Eiropas Savienības darbību,
         ņemot vērā Padomes Direktīvu 2006/112/EK (2006. gada 28. novembris) par kopējo pievienotās vērtības nodokļa sistēmu (1) un jo īpaši tās 395. panta 1. punktu,
         ņemot vērā Eiropas Komisijas priekšlikumu,
         tā kā:
         
                     (1)
                  
                  
                     Ar Padomes Īstenošanas lēmumu (ES) 2018/593 (2) Itālijai tika atļauts ieviest pasākumu, ar ko atkāpjas no Direktīvas 2006/112/EK 218. un 232. panta (“īpašais pasākums”), lai ieviestu obligātu elektronisko rēķinu sagatavošanu visiem nodokļa maksātājiem, kuri iedibināti Itālijas teritorijā, izņemot nodokļa maksātājus, uz kuriem attiecas minētās direktīvas 282. pantā minētais atbrīvojums maziem uzņēmumiem.
                  
               
                     (2)
                  
                  
                     Vēstulē, kas Komisijā reģistrēta 2021. gada 31. martā, Itālija lūdza atļauju turpināt piemērot atkāpi no Direktīvas 2006/112/EK 218. un 232. panta, lai arī turpmāk varētu piemērot obligātu elektronisko rēķinu sagatavošanu. Turklāt Itālija lūdza atļauju paplašināt īpašā pasākuma darbības jomu, attiecinot to arī uz nodokļa maksātājiem, uz kuriem attiecas minētās direktīvas 282. pantā minētais atbrīvojums maziem uzņēmumiem.
                  
               
                     (3)
                  
                  
                     Komisija 2021. gada 10. septembra vēstulēs informēja pārējās dalībvalstis par Itālijas pieprasījumu. Komisija 2021. gada 13. septembra vēstulē paziņoja Itālijai, ka tās rīcībā ir visa informācija, kas vajadzīga pieprasījuma izvērtēšanai.
                  
               
                     (4)
                  
                  
                     Itālija apgalvo, ka ieviestā obligātā elektronisko rēķinu sagatavošanas sistēma, kas visus izsniegtos rēķinus novirza caur sistēmu Sistema di Interscambio, ko pārvalda Itālijas Ieņēmumu aģentūra, ir pilnībā sasniegusi tās mērķus, proti, apkarot krāpšanu nodokļu jomā un izvairīšanos no nodokļu maksāšanas, vienkāršot nodokļu saistību izpildi un padarīt nodokļu iekasēšanu efektīvāku, tādējādi samazinot administratīvās izmaksas uzņēmumiem.
                  
               
                     (5)
                  
                  
                     Itālija uzskata, ka īpašā pasākuma darbības jomas paplašināšana, attiecinot to arī uz nodokļa maksātājiem, uz kuriem attiecas Direktīvas 2006/112/EK 282. pantā minētais atbrīvojums maziem uzņēmumiem, uzlabotu Itālijas Ieņēmumu aģentūras iespējas apkarot krāpšanu pievienotās vērtības nodokļa (PVN) jomā un izvairīšanos no nodokļa maksāšanas, jo tiktu sniegts pilnīgs priekšstats par visu nodokļa maksātāju izsniegtajiem rēķiniem. Turklāt tas ļautu Itālijas Ieņēmumu aģentūrai uzraudzīt, vai šie nodokļa maksātāji ievēro prasības un nosacījumus minētā atbrīvojuma izmantošanai.
                  
               
                     (6)
                  
                  
                     Itālija apgalvo, ka pieprasītā īpašā pasākuma darbības jomas paplašināšana neradīs ievērojamas izmaksas nodokļa maksātājiem, uz kuriem attiecas Direktīvas 2006/112/EK 282. pantā minētais atbrīvojums maziem uzņēmumiem. Lai mazinātu šādas izmaksas, Itālija ir darījusi pieejamus dažādus bezmaksas risinājumus elektronisko rēķinu sagatavošanai un pārsūtīšanai, piemēram, programmatūras pakotni instalēšanai datoros un lietotni mobilajām ierīcēm. Turklāt elektronisko rēķinu sagatavošanas ieviešanu papildina citu prasību atcelšana, piemēram, attiecībā uz rēķinu datu par iekšzemes darījumiem paziņošanu, statistikas deklarācijas aizpildīšanu par ES iekšienē veiktiem pirkumiem un informācijas sniegšanu par līgumiem, ko noslēguši līzinga un nomas uzņēmumi. Tas arī ļāva sniegt papildu pakalpojumus nodokļa maksātājiem, piemēram, iepriekš aizpildītus iegādes un pārdošanas uzskaites reģistrus, periodisko PVN norēķinu grafiku, iepriekš aizpildītas gada PVN deklarācijas un iepriekš aizpildītas maksājuma veidlapas, tostarp attiecībā uz maksājamiem, kompensējamiem vai atmaksājamiem nodokļiem, kur priekšroka tiek dota nodokļa maksātājiem, kuri izmanto e-rēķinus. Šiem pasākumiem būtu jānodrošina īpašā pasākuma proporcionalitāte.
                  
               
                     (7)
                  
                  
                     Īpašajam pasākumam vajadzētu būt ierobežotam laikā, lai varētu uzraudzīt tā ietekmi uz cīņu pret krāpšanu PVN jomā un izvairīšanos no PVN maksāšanas un uz nodokļa maksātājiem, jo īpaši uz tiem, uz kuriem attiecas Direktīvas 2006/112/EK 282. pantā minētais atbrīvojums maziem uzņēmumiem.
                  
               
                     (8)
                  
                  
                     Ja Itālija uzskata par vajadzīgu pagarināt īpašo pasākumu, tai kopā ar pagarinājuma lūgumu Komisijai būtu jāiesniedz ziņojums, kurā iekļauts novērtējums par īpašā pasākuma efektivitāti krāpšanas PVN jomā un izvairīšanās no nodokļa maksāšanas apkarošanā un nodokļa iekasēšanas vienkāršošanā. Minētajā ziņojumā būtu jānovērtē arī pasākuma ietekme uz nodokļa maksātājiem, jo īpaši tiem, uz kuriem attiecas Direktīvas 2006/112/EK 282. pantā minētais atbrīvojums maziem uzņēmumiem.
                  
               
                     (9)
                  
                  
                     Īpašajam pasākumam nebūtu jāietekmē klienta tiesības saņemt rēķinus uz papīra Kopienas iekšējo darījumu gadījumā.
                  
               
                     (10)
                  
                  
                     Īpašajam pasākumam nebūs nelabvēlīgas ietekmes uz Savienības pašu resursiem, ko veido PVN.
                  
               
                     (11)
                  
                  
                     Tādēļ būtu attiecīgi jāgroza Īstenošanas lēmums (ES) 2018/593,
                  
               IR PIEŅĒMUSI ŠO LĒMUMU.
         
            1. pants
            Īstenošanas lēmumu (ES) 2018/593 groza šādi:
            
                        1)
                     
                     
                        lēmuma 1. pantu aizstāj ar šādu:
                        
                           “1. pants
                           Atkāpjoties no Direktīvas 2006/112/EK 218. panta, Itālijai tiek atļauts pieņemt tikai rēķinus dokumentu vai paziņojumu veidā elektroniskā formātā, ja tos izdevuši nodokļa maksātāji, kuri iedibināti Itālijas teritorijā.”;
                        
                     
                  
                        2)
                     
                     
                        lēmuma 2. pantu aizstāj ar šādu:
                        
                           “2. pants
                           Atkāpjoties no Direktīvas 2006/112/EK 232. panta, Itālijai tiek atļauts noteikt, ka elektroniskiem rēķiniem, kurus izdevuši nodokļa maksātāji, kuri iedibināti Itālijas teritorijā, nav vajadzīga adresāta piekrišana.”;
                        
                     
                  
                        3)
                     
                     
                        lēmuma 4. pantu aizstāj ar šādu:
                        
                           “4. pants
                           Šo lēmumu piemēro līdz 2024. gada 31. decembrim.
                           Ja Itālija uzskata par vajadzīgu pagarināt 1. un 2. pantā minētās atkāpes, tā kopā ar pagarinājuma lūgumu Komisijai iesniedz ziņojumu, kurā novērtēta 3. pantā minēto valsts pasākumu efektivitāte krāpšanas PVN jomā un izvairīšanās no nodokļa maksāšanas apkarošanā un nodokļa iekasēšanas vienkāršošanā. Minētajā ziņojumā arī izvērtē minēto pasākumu ietekmi uz nodokļa maksātājiem, jo īpaši tiem, uz kuriem attiecas Direktīvas 2006/112/EK 282. pantā minētais atbrīvojums maziem uzņēmumiem, un jo īpaši izvērtē to, vai minētie pasākumi palielina administratīvo slogu un izmaksas nodokļa maksātājiem.”
                        
                     
                  
         
            2. pants
            Šis lēmums stājas spēkā tā pieņemšanas dienā.
         
         
            3. pants
            Šis lēmums ir adresēts Itālijas Republikai.
         
         
            Briselē, 2021. gada 13. decembrī
            
               
                  Padomes vārdā –
               
               
                  priekšsēdētājs
               
               J. BORRELL FONTELLES
            
         
         
            (1)  OV L 347, 11.12.2006., 1. lpp.
         
         
            (2)  Padomes Īstenošanas lēmums (ES) 2018/593 (2018. gada 16. aprīlis), ar ko Itālijas Republikai atļauj ieviest īpašu pasākumu, atkāpjoties no 218. un 232. panta Direktīvā 2006/112/EK par kopējo pievienotās vērtības nodokļa sistēmu (OV L 99, 19.4.2018., 14. lpp.).